Clivias: Lenteversorging. | Florcom Gardens
Clivias blom gewoonlik vroeg lente (Augustus). Jy moes voor Augustus reeds bietjie kalium en fosfaatryke kunsmis toegedien het ten einde goeie blomvorming en kleurontwikkeling te verseker. Na blomtyd is clivias pragtige immergroen grondbedekkers – ten einde te verseker dat die blare heeljaar mooi, gesond en glansend is, is die versorging van jou clivias tydens die lente baie belangrik.
Volg die volgende wenke en geniet jou clivias die res van die jaar:
1. Terwyl clivias blom word baie energie uit die blare en wortels ontrek en daarom vertoon die blare dikwels na blom blekerig en minder glansend. Clivias reageer baie goed op bladvoeding en sigbare resultate word dikwels binne 'n paar dae na toediening van 'n bladvoeding waargeneem. Spuit daarom net na blom 'n bladvoeding soos Multifeed op die blare (meng 2 gram Multifeed per liter water en spuit die plant deeglik nat).
2. Waar 'n kalium en fosfaattoediening vir blomvorming noodsaaklik is, moet blaargroei na blomvorming met 'n stikstoftoediening aangehelp word. Strooi kort na blomvorming 5 tot 10 gram KAN per vierkante meter. Probeer om die kunsmiskorrels onderdeur die plante te strooi en gebruik 'n takkie om korrels wat op die blare val af te skud. Gee water dadelik na hierdie toediening.
3. Let op vir slakke en strooi lokaas sodra die eerste slakke hul verskyning maak.
4. Ongeveer een week na die eerste lentereën moet die plante vir leliewurms behandel word. Indien dit nagelaat word kan hierdie wurms later baie skade aanrig. Garden Ripcord werk baie doeltreffend (spuit 1 ml Garden Ripcord per liter water). Maak seker dat die gif tot by die basis van die blare gespuit word. Probeer om ook die onderkant van die blare met die gif te benat.
Onthou asb dat gif deur jou vel opgeneem kan word, trek dus handskoene aan en vermy kontak met die vel, was vel met seep en water.